## Zakon o stručnim nazivima i akademskim stupnjevima

### NN 128/1999 (30.11.1999.), Zakon o stručnim nazivima i akademskim stupnjevima

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O STRUČNIM NAZIVIMA I AKADEMSKIM STUPNJEVIMA

Proglašavam Zakon o stručnim nazivima i akademskim
stupnjevima, koji je donio Zastupnički dom Hrvatskoga državnog
sabora na sjednici 12. studenoga 1999.

Broj: 01/1-081-99-10/2
Zagreb, 26. studenoga 1999.

Na temelju odredbe članka 1. Ustavnog zakona
o privremenoj spriječenosti Predsjednika Republike Hrvatske
za obavljanje svojih dužnosti
PRIVREMENO ZAMJENJUJE
PREDSJEDNIKA REPUBLIKE HRVATSKE
PREDSJEDNIK HRVATSKOGA DRŽAVNOG SABORA
**akademik Vlatko Pavletić**, v. r.

## ZAKON

### O STRUČNIM NAZIVIMA I AKADEMSKIM STUPNJEVIMA

Članak 1.

Ovim se Zakonom utvrđuju stručni nazivi i akademski
stupnjevi, odnosno način na koji se oni utvrđuju te
se uređuje način stjecanja i korištenja stručnih
naziva i akademskih stupnjeva i njihovih kratica.

Članak 2.

Osoba koja završi sveučilišni ili stručni
studij na visokim učilištima stječe odgovarajući
stručni naziv, odnosno akademski stupanj prema odredbama
ovoga Zakona.

Članak 3.

Stručni naziv, odnosno akademski stupanj označava
da je neka osoba završila visoku naobrazbu i da je osposobljena
za obavljanje zanimanja u određenoj struci, odnosno za obavljanje
znanstvenog ili umjetničkog rada.

Članak 4.

Stručni naziv stječe osoba koja završi:

- sveučilišni dodiplomski studij,

- stručni dodiplomski studij,

- poslijediplomski stručni studij,

- poslijediplomski umjetnički studij.

Članak 5.

Na sveučilišnim dodiplomskim studijima mogu se stjecati
stručni nazivi koji se utvrđuju ili koji se mogu utvrditi
na sljedeći način.

```

1) studiji u znanstvenom 	iza riječi diplomirani inženjer ili iza
   području prirodnih 		riječi profesor dodaje
   znanosti			se naziv koji se izvodi iz znan-
 				stvenog polja ili iz struke u kojoj se
				studiji ustrojavaju i izvode (diplomirani
				inženjer fizike ..., profesor fizike...)

2) studiji u znanstvenom 	iza riječi diplomirani inženjer dodaje
   području tehničkih 		se naziv koji se izvodi iz znanstve-
   znanosti 			nog polja ili iz struke u kojoj se studiji
				ustrojavaju i izvode (diplomirani inženjer
				geodezije...)

3) studiji u znanstvenom 	doktor medicine, doktor stomatolo-
   području biomedicine 	gije, doktor veterinarske medicine,
   i zdravstva 			magistar farmacije ili se iza riječi diplo-
				mirani inženjer dodaje naziv koji se izvodi
				iz struke u kojoj se studiji ustrojavaju i
				izvode

4) studiji u znanstvenom 	iza riječi diplomirani inženjer dodaje
   području biotehničkih 	se naziv koji se izvodi iz znanstve-
   znanosti 			nog polja ili iz struke u kojoj se studiji
				ustrojavaju i izvode (diplomirani inženjer
				šumarstva...)

5) studiji u znanstvenom 	iza riječi diplomirani dodaje se naziv
   području društvenih 		koji se izvodi iz znanstvenog polja ili
   znanosti 			iz struke u kojoj se studiji ustrojavaju i
				izvode (diplomirani pravnik, diplomirani
				ekonomist...)

6) studiji u znanstvenom 	iza riječi profesor ili iza riječi diplo-
   području humanistič- 	mirani dodaje se naziv koji se izvodi
   kih znanosti 		iz znanstvenog polja ili iz struke u kojoj
				se studiji ustrojavaju i izvode (profesor
				filozofije..., diplomirani arheolog...)

7) studiji u području 		iza riječi akademski dodaje se naziv
   umjetnosti 			koji se izvodi iz umjetničkog polja u kojem
				se studiji ustrojavaju i izvode (akademski
				slikar, akademski glumac...).

```

Osobe koje završe sveučilišni dodiplomski studij
stječu visoku stručnu spremu.

Visoka učilišta koja unutar studija imaju odsjeke,
odjeljke, grupe, smjerove ili usmjerenja mogu stručni naziv
odrediti i prema odgovarajućem odsjeku, odjeljku, grupi,
smjeru ili usmjerenju.

Iznimno od odredbe stavka 1. točke 5. ovoga članka
diplomirani pravnik koji položi pravosudni ispit pred Ministarstvom
pravosuđa Republike Hrvatske stječe stručni
naziv doktor prava.

Članak 6.

Na stručnim dodiplomskim studijima mogu se stjecati stručni
nazivi koji moraju pobliže označavati struku i specijalnost,
a utvrđuju se ili se mogu utvrditi na sljedeći način:

```

1) studiji koji se izvode 	iza riječi inženjer dodaje se naziv
   u nastavnom području 	koji se izvodi iz struke u kojoj se stu-
   tehničkih struka 		diji ustrojavaju i izvode (inženjer geodezije...)

2) studiji koji se izvode 	iza riječi inženjer ili iza riječi viši
   u nastavnom području 	(viša) dodaje se naziv koji se izvodi
   struka biomedicine 		iz struke u kojoj se studiji ustroja-
   i zdravstva 			vaju i izvode (inženjer medicinske radiologije,
				viša medicinska sestra...)

3) studiji koji se izvode 	iza riječi inženjer dodaje se naziv
   u nastavnom području 	koji se izvodi iz struke u kojoj se stu-
   struka biotehnike 		diji ustrojavaju i izvode (inženjer šumarstva...)

4) studiji koji se izvode 	ispred ili iza riječi pravnik, ekono-
   u nastavnom području 	mist ili drugoga odgovarajućeg nazi-
   društvenih struka 		vlja dodaje se naziv koji se izvodi iz struke u
				kojoj se studiji ustrojavaju i izvode (upravni
				pravnik, ekonomist...)

5) studiji koji se izvode 	diplomirani učitelj, odgojitelj pred-
   u humanističkim 		školske djece...
   strukama
```

Osobe koje završe stručni dodiplomski studij u trajanju
od najmanje četiri godine stječu stručni
naziv uz oznaku diplomirani kao što to imaju i osobe koje
završe sveučilišni dodiplomski studij.

Osobe koje završe studij iz stavka 1. ovoga članka
u trajanju od najmanje četiri godine stječu visoku
stručnu spremu, a osobe koje završe studij iz stavka
1. ovoga članka u trajanju kraćem od četiri
godine stječu višu stručnu spremu.

Visoka učilišta koja unutar studija imaju odsjeke,
odjeljke, grupe, smjerove ili usmjerenja mogu stručni naziv
odrediti i prema odgovarajućem odsjeku, odjeljku, grupi,
smjeru ili usmjerenju.

Članak 7.

Osobe koje završe poslijediplomski studij iz članka
4. podstavka 3. i 4. ovoga Zakona stječu stručni
naziv magistar.

Članak 8.

Akademski stupanj stječe osoba koja:

1) završi poslijediplomski sveučilišni znanstveni
studij za stjecanje akademskog stupnja magistra znanosti,

2) završi poslijediplomski sveučilišni znanstveni
studij za stjecanje akademskog stupnja doktora znanosti,

3) završi poslijediplomski sveučilišni umjetnički
studij,

4) stekne doktorat znanosti u postupku koji se provodi izvan doktorskog
studija.

Članak 9.

Osobe koje završe poslijediplomski studij iz članka
8. točke 1. ovoga Zakona stječu akademski stupanj
magistar znanosti, a osobe koje završe poslijediplomski studij
iz članka 8. točke 3. ovoga Zakona stječu
akademski stupanj magistar umjetnosti.

Osobe koje završe poslijediplomski studij iz članka
8. točke 2. ovoga Zakona kao i osobe koje obrane doktorski
rad (disertaciju) na način propisan člankom 8. točkom
4. ovoga Zakona stječu akademski stupanj doktor znanosti.

Članak 10.

Za stručne nazive koji se stječu završetkom
dodiplomskih studija utvrđuju se sljedeće kratice:

- za stručni naziv diplomirani inženjer..., kratica
je: dipl. ing....,

- za stručni naziv doktor medicine, kratica je: dr. med.,

- za stručni naziv doktor stomatologije, kratica je: dr.
stom.,

- za stručni naziv doktor veterinarske medicine, kratica
je: dr. vet. med.,

- za stručni naziv magistar farmacije, kratica je: mr.
pharm.,

- za stručni naziv diplomirani pravnik, kratica je: dipl.
iur.,

- za stručni naziv doktor prava iz članka 5. stavka
4. ovoga Zakona, kratica je: dr. iur.,

- za stručni naziv diplomirani ekonomist, kratica je: dipl.
oec.,

- za stručni naziv profesor..., kratica je: prof. ...,

- za stručni naziv diplomirani učitelj, kratica
je: dipl. uč.,

- za stručni naziv akademski ..., kratica je: akad. ...

Za stručne nazive koji se stječu završetkom
poslijediplomskih stručnih studija iz članka 4.
podstavka 3. i 4. ovoga Zakona kratica je: mr.

Za akademski stupanj koji se stječe završetkom studija
iz članka 8. točke 1. ovoga Zakona kratica je: mr.
sc.

Za akademski stupanj koji se stječe završetkom studija
iz članka 8. točke 3. ovoga Zakona kratica je: mr.
art.

Za akademski stupanj koji se stječe završetkom studija
iz članka 8. točke 2. te koji se stekne na način
propisan člankom 8. točkom 4. ovoga Zakona kratica
je: dr. sc.

Članak 11.

Ako se izvodi ili se pokrene izvođenje novih studija za koje
ovim Zakonom nisu utvrđeni stručni nazivi ili akademski
stupnjevi i njihove kratice, stručni nazivi, akademski
stupnjevi i njihove kratice utvrdit će se nastavnim programom
uz suglasnost ministra znanosti i tehnologije (u daljnjem tekstu:
ministar).

Popis stručnih naziva, akademskih stupnjeva i njihovih
kratica (u daljnjem tekstu: popis) utvrđuje ministar, a objavljuje
se u »Narodnim novinama«.

Popis iz stavka 2. ovoga članka ministar je dužan
dopuniti stručnim nazivima, akademskim stupnjevima i njihovim
kraticama iz stavka 1. ovoga članka u roku od dva mjeseca
od davanja suglasnosti.

Članak 12.

Stručni nazivi i akademski stupnjevi unose se u diplomu
o završenom studiju, odnosno doktoratu stečenom na
način propisan člankom 8. točkom 4. ovoga
Zakona.

Akademski stupnjevi ili njihove kratice te stručni nazivi
ili njihove kratice koji se stječu završetkom poslijediplomskog
studija stavljaju se ispred, a stručni nazivi ili njihove
kratice koji se stječu završetkom dodiplomskog studija
stavljaju se iza imena i prezimena osobe.

Članak 13.

Osobe koje su završile studije iz članka 4. i 8. ovoga
Zakona prije stupanja na snagu ovoga Zakona mogu se koristiti
odgovarajućim stručnim nazivom i akademskim stupnjem
utvrđenim ovim Zakonom.

Visoka će učilišta osobi iz stavka 1. ovoga
članka, na njezin zahtjev i na njezin trošak, izdati
novu diplomu.

Ako se studiji više ne izvode, a prema odredbama ovoga Zakona
za te studije nisu propisani stručni nazivi, odnosno akademski
stupnjevi, visoka učilišta koja su ustrojavala i izvodila
takve studije utvrdit će uz suglasnost ministra stručne
nazive, odnosno akademske stupnjeve za osobe koje su završile
te studije.

Ako se stručni nazivi i akademski stupnjevi ne mogu utvrditi
na način propisan stavkom 3. ovoga članka, utvrdit
će ih ministar.

Za osobe koje su do 25. lipnja 1991. stekle diplome ili druge
isprave na visokim vojnim ili vjerskim učilištima
na području bivše SFRJ, za koje se ne može utvrditi
odgovarajući stručni naziv ili akademski stupanj,
ministar će utvrditi stručni naziv ili akademski
stupanj na temelju prethodno pribavljenog mišljenja Ministarstva
obrane, odnosno Komisije za odnose s vjerskim zajednicama.

Članak 14.

Visoka učilišta dužna su u roku od najdulje jedne
godine od dana stupanja na snagu ovoga Zakona uskladiti svoje
nastavne programe u dijelu koji se odnosi na stručne nazive,
odnosno akademske stupnjeve, s odredbama ovoga Zakona i dostaviti
ministru stručne nazive, akademske stupnjeve i njihove
kratice koji se stječu završetkom studija koje ustrojavaju
i izvode.

Ministar će utvrditi stručne nazive, akademske stupnjeve
i njihove kratice i objaviti popis u »Narodnim novinama«
u roku od petnaest mjeseci od dana stupanja na snagu ovoga Zakona.

Članak 15.

Stručni nazivi i akademski stupnjevi stečeni na
stranoj obrazovnoj ustanovi, u postupku priznavanja prema odredbama
Zakona o priznavanju istovrijednosti stranih školskih svjedodžbi
i diploma utvrđuju se u skladu s ovim Zakonom.

Stručni naziv doktor prava priznaje se diplomiranim pravnicima
koji su položili pravosudni ispit pred Ministarstvom pravosuđa
Republike Hrvatske do dana stupanja na snagu ovoga Zakona.

Stručni naziv diplomirani učitelj priznaje se učiteljima
koji su do stupanja na snagu ovoga Zakona završili stručni
dodiplomski studij u trajanju od najmanje četiri godine.

Članak 16.

Stupanjem na snagu ovoga Zakona prestaju važiti:

- Zakon o stručnim nazivima i akademskim stupnjevima (»Narodne
novine«, br. 52/71.) i

- članak 173. stavak 2. Zakona o visokim učilištima
(»Narodne novine«, br. 96/93., 34/94., 48/95., 29/96.,
54/96. i 59/96 - pročišćeni tekst).

Članak 17.

Ovaj Zakon stupa na snagu osmoga dana od dana objave u »Narodnim
novinama«.

Klasa: 135-02/97-01/01

Zagreb, 12. studenoga 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić**, v. r.

Zakon, NN 128/1999-2019